ผู้จัดการธนาคารเพื่อการเกษตรและสหกรณ์การเกษตร เผยสลากออมทรัพย์ทวีสิน ชุดเกษตรมั่นคง 3 จำหน่ายหมดภายใน 1 เดือน
ผู้จัดการธนาคารเพื่อการเกษตรและสหกรณ์การเกษตร เผยสลากออมทรัพย์ทวีสิน ชุดเกษตรมั่นคง 3 จำหน่ายหมดภายใน 1 เดือนนายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากการที่ ธ.ก.ส. ได้เปิดรับฝาก "สลากออมทรัพย์ทวีสิน ชุดเกษตรมั่นคง 3" จำนวน 200 ล้านหน่วย หน่วยละ 500 บาท รวมวงเงิน 100,000 ล้านบาท มีอายุการรับฝาก 3 ปี ลุ้นรางวัลสูงสุด 20 ล้านบาท และรางวัลพิเศษ 15 ล้านบาท รวมมูลค่าสูงสุดกว่า 133 ล้านบาทต่อเดือน ซึ่งเริ่มเปิดรับฝากตั้งแต่วันที่ 17 กุมภาพันธ์ 2563 ที่ผ่านมานั้น สลากดังกล่าวได้รับเสียงตอบรับเป็นอย่างดี จากเกษตรกรลูกค้าและประชาชนทั่วไป สนใจฝากสลากเป็นจำนวนมาก ทำให้ยอดรับฝากเต็มวงเงินอย่างรวดเร็วภายในระยะเวลาเพียง 1 เดือน โดย ธ.ก.ส. ขอขอบคุณเกษตรกรลูกค้าและประชาชนผู้ฝากสลากที่ให้ความไว้วางใจและสนับสนุนผลิตภัณฑ์เงินฝากของธนาคาร ซึ่งเงินทุกๆ บาทที่ฝากไว้ ธ.ก.ส. จะนำไปใช้เป็นทุนสนับสนุนภาคเกษตรกรรม การพัฒนาและสร้างความเข้มแข็งสู่ธุรกิจชุมชน ซึ่งเป็นฐานรากที่สำคัญของประเทศสำหรับผู้ที่พลาดการฝากสลากออมทรัพย์ของ ธ.ก.ส. สามารถเลือกใช้บริการผลิตภัณฑ์เงินฝากอื่นๆ ที่น่าสนใจได้ อาทิ สลากออมทรัพย์เกษตรยั่งยืน หน่วยละ 20 บาท อายุรับฝาก 2 ปี ฝากขั้นต่ำ 20 บาท สูงสุดไม่เกิน 200,000 บาท/วัน เมื่อฝากครบกำหนดจะได้รับดอกเบี้ยหน่วยละ 0.20 บาท คิดเป็นอัตราร้อยละ 0.5 ต่อปี (ไถ่ถอนคืนได้เมื่อครบกำหนด) โดยผู้ฝากสามารถลุ้นรางวัลเลข 4 ตัว รางวัลละ 2,000 บาท และรางวัลเลข 4 ตัว ของรางวัลที่ 1 เสี่ยงหมวดมูลค่า 2,000,000 บาท ได้ในงวดที่ฝาก นอกจากนี้ผู้ฝากยังมีสิทธิ์ลุ้นรางวัลเลข 4 ตัว ไม่เสี่ยงหมวด มูลค่ารางวัลละ 20 บาท ตลอดระยะเวลารับฝาก 24 งวด ออกรางวัลทุกวันที่ 16 ของทุกเดือน ยกเว้นเดือนมกราคม ออกรางวัลวันที่ 17 ของทุกปี หรือบัญชีเงินฝากออมทรัพย์ทวีโชค (เล่มแดง) เงินฝากที่มีสิทธิ์ลุ้นโชค ยอดเงินคงเหลือทุก 2,000 บาท ติดต่อกัน 3 เดือน จะได้สิทธิ์ลุ้นจับรางวัลในระดับจังหวัดปีละ 2 ครั้ง และระดับประเทศอีกปีละ 1 ครั้ง โดยสามารถสอบถามข้อมูลเพิ่มเติมได้ที่ ธ.ก.ส. ทุกสาขาทั่วประเทศ